ታዲያ እንዲህ ሊያነግሠው የፈለገ ሕዝብ በጥቂቶቹ ነገር-ሠሪዎች ተንኮል ለመስቀል ሞት ሲያበቁት “ይህማ አይሆንም፣ ተርበን አብልቶናል፤ ታመን ፈውሶናል፣ ሙታንን ሲያስነሣ፣ እውር ሲያበራ፣ ሽባ ሲተረትር/ሲያረታ ተመልክተናል” ብለው ጥብቅና አልቆሙለትም። (“ጥብቅና የሚቆምለት የሚሻ” ባይሆንም)። እንዲያውም በፍርድ አደባባይ “ይህንን ሁሉ ካደረገላችሁ ከኢየሱስ እና በወንጀል ከታሠረው ከበርባን ማን እንዲፈታ ትፈልጋላችሁ” ሲባሉ “በርባን ይፈታልን” ማለታቸውን እናነባለን። ኢየሱስንስ? ቢባሉ “ስቅሎ! ስቅሎ!” ማለት “ስቀለው! ስቀለው!” አሉ። ሆሳዕና ብለው እንዳልዘመሩለት፣ ልብሳቸውን እንዳላነጠፉለት፤ ጥቂት ቆይተው “ይሰቀል! ይሰቀል” ብለው ጮኹበት።
